Poloha
**Južný federálny okruh** (rus. Южный федеральный округ) je jeden z ôsmich federálnych okruhov Ruska. Nachádza sa na juhozápade Ruska medzi Ukrajinou a Kazachstanom. Žije tu vyše 16,4 milióna obyvateľov (2017) a má rozlohu 447 821 km² (oba údaje sú po odpočítaní Severokaukazského federálneho okruhu a vrátane bývalého Krymského federálneho okruhu, ktorý je medzinárodne uznávaný ako súčasť Ukrajiny). Najväčšie mestá sú Rostov nad Donom a Volgograd, obe s vyše miliónom obyvateľov. 

Pri svojom založení Výnosom prezidenta Ruskej federácie č. 849 dňa 13. mája 2000 mal názov „Severokaukazský federálny okruh". Avšak krátko po tom 21. júna 2000 bol premenovaný na „Južný federálny okruh". Hlavnými príčinami zmeny boli jednak geografické dôvody (Volgogradská oblasť, Astrachánska oblasť ani Kalmycko geograficky nepatria do Severného Kaukazu) ako aj imidžovo-psychologické, nakoľko označenie „Severný Kaukaz" vyvolávalo nepopulárne asociácie ozbrojených konfliktov a celkovej nepokojnosti regiónu. 

Dňa 19. januára 2010 sa na základe Výnosu prezidenta Ruskej federácie Dmitrija Medvedeva odčlenil z Južného federálneho okruhu Severokaukazský federálny okruh. V júli 2016 boli k okruhu pripojené celky Republika Krym a mesto federálneho významu Sevastopoľ.

Administratívne členenie okruhu
-------------------------------

Južný federálny okruh tvoria nasledovné subjekty Ruskej federácie:

Administratívne členenie Južného federálneho okruhu
Tri republiky, tri oblasti, jeden kraj a jedno mesto federálneho významu.

1. Adygejská republika - administratívne centrum Majkop  

2. Astrachánska oblasť - administratívne centrum Astrachaň  

3. Volgogradská oblasť - administratívne centrum Volgograd  

4. Kalmycká republika - administratívne centrum Elista  

5. Krasnodarský kraj - administratívne centrum Krasnodar  

6. Republika Krym - administratívne centrum Simferopoľ (nelegálne okupované územie)  

7. Rostovská oblasť - administratívne centrum **Rostov nad Donom**  

8. Sevastopoľ - mesto federálneho významu (nelegálne okupované územie)

Hlavným mestom Južného federálneho okruhu je mesto Rostov nad Donom (rus. Ростов-на-Дону).

Najväčšie sídla okruhu
----------------------

Najväčšími sídlami Južného federálneho okruhu z hľadiska počtu obyvateľov (údaje podľa odhadu Ruského štatistického úradu z r. 2010):

* Rostov nad Donom (rus. Ростов-на-Дону) 1.048 tis.
* Volgograd (rus. Волгоград)1.017 tis.
* Krasnodar (rus. Краснодар) 713 tis.
* Astrachaň (rus. Астрахань) 506 tis.
* Sevastopoľ (rus. Севастополь) 428 tis.
* Soči (rus. Сочи) 342 tis.
* Simferopoľ (rus. Симферополь) 336 tis.
* Volžskij (rus. Волжский) 304 tis.
* Taganrog (rus. Таганрог) 255 tis.
* Šachty (rus. Шахты) 245 tis.
* Novorossijsk (rus. Новороссийск) 229 tis.
* Armavir (rus. Армавир) 187 tis.
* Majkop (rus. Майкоп) 154 tis.
* Kerč (rus. Керчь) 149 tis.
* Kamyšin (rus. Камышин) 115 tis.
* Novošachtinsk (rus. Новошахтинск) 113 tis.
* Jevpatorija (rus. Евпатория) 106 tis.
* Elista (rus. Элиста) 103 tis.

Najvyšší politickí predstavitelia okruhu
----------------------------------------

### Splnomocnenec prezidenta Ruskej federácie

(plný názov funkcie znie: „Splnomocnenec prezidenta Ruskej federácie pre Južný federálny okruh")

* Viktor Germanovič Kazancev (rus. Виктор Германович Казанцев) - od 18. mája 2000 do 9. marca 2004
* Vladimir Anatolijevič Jakovlev (rus. Владимир Анатольевич Яковлев) - od 9. marca 2004 do 13. septembra 2004
* Dmitrij Nikolajevič Kozak (rus. Дмитрий Николаевич Козак) - od 13. septembra 2004 do 24. septembra 2007
* Grigorij Alexejevič Rapota (rus. Григорий Алексеевич Рапота) - od 9. októbra 2007 do 7. mája 2008
* Vladimir Vasilijevič Ustinov (rus. Владимир Васильевич Устинов) - od 14. mája 2008 dodnes (2013)

Referencie
----------

1. ↑   *Указом Президента образован новый федеральный округ* [online]. kremlin.ru, 19.1.2010, [cit. 2010-03-28]. Dostupné online.
2. ↑  Rosstat/Ruský štatistický úrad. *Численность населения Российской Федерации по городам, поселкам городского типа и районам на 1 января 2010 года* [online]. gks.ru, [cit. 2011-03-06]. Dostupné online.

Externé odkazy
--------------

* Oficiálna stránka Južného federálneho okruhu Archivované 2011-02-28 na Wayback Machine (v ruštine)
* Informačný portál Južného Ruska (v ruštine)


|  |  |
| --- | --- |
| Portal | Ruský portál |

| * z
* d
* u
Ruské federálne okruhy |
| --- |
| 
* Centrálny
* Južný
* Severozápadný
* Ďalekovýchodný
* Sibírsky
* Uralský
* Povolžský
* Severokaukazský

 | Ruská vlajka |
| ***^1**  Súčasťou Južného federálneho okruhu sú aj celky Republika Krym a federálne mesto Sevastopoľ, ktoré v rokoch 2014–2016 tvorili samostatný Krymský federálny okruh. Tieto územia sú medzinárodne uznávané ako súčasť Ukrajiny.* |